IXEF WIS SIN: TASUQILT N WUNGAL tezzi-iyi-d tayri-k d yiḥulfan-ik, maca tirga-nni i d-yettakken tafat i tlawin, d tezmert, i wakken ad ɣelbent ansayen am wigi, akken ad idirent s yizerfan-nsent d tlelli-nsent, urğin ԑeddant-d deg uqerru-w, ɣef waya, i semẓiɣ iman-iw, ur as-fkiɣ ara azal i tayri-nneɣ, walaɣ-tt ur tezmir ara ad tbedd mgal aԑdaw, ruɣ amzun d agellid iwumi i iruḥ ugerruj-is, uɣaleɣ mektaɣ-d udem-ik deg yimeṭṭawen-iw, walaɣ allen-ik, mektaɣ-d mi iyi-d-teqqareḍ : aha, a Salma ad nbedd mgal iԑdawen, xas ad nefk idmaren-nneɣ i yijenwiyen, ma nemmut aql-aɣ d imeɣrasen, ma nemmut d alɣuɣen, ttif ad nesԑeddi leԑtab d ccqa, wala ddel xas di talwit …Awalen-agi iyi-d-tenniḍ asmi i yella baba a yettmettat, mektaɣ-ten-id iḍelli mi i yelli wul-iw yuyes, ggiɣ-d afud ḥulfaɣ i yiman-iw amzun d tilellit i lliɣ, tilelli i yesettuyen ccedda tessifsus leḥzan, walaɣ tayri-nneɣ, talqayant am yillel, taԑlayant am yitran, ussiɣ-d ɣur-k ass-a, taneffut-iw i yellan tefcel, izdeɣitt layas, tuɣal-d deg umkan-is tezmert tameqqrant i izemren ad tefk iman-is d asfel, i wakken ad teqqimeḍ kečč d azeddgan gar yilsawen n medden, lliɣ ttaseɣ-d ɣer da s yiciddi deg yiḍarreniw, ma d tura ussiɣ-d i wakken ad kkseɣ iciddi-agi, lliɣ ttaseɣ-d s tuggdi maca ass-a ussiɣ-d d tameṭṭut i izemren ad tefk iman-is d asfel, akken ad tesseḥbiber ɣef wid i tḥemmel, d wid ԑzizen fell-as, lliɣ ttɣamaɣ tama-k, ttergigiɣ am tili, ass-a ussiɣ-d ad ak-d-sekneɣ tidet-iw sdat n yasuԑ ittwacudden d Σictarut. Aql-i d aseklu i d-yemɣin di tili, tessuffeɣ-d icaggen-is i yiṭij akken ad issinen tafat n uzal… usiɣ-d ad ak-d-ğğeɣ talwit a win ḥemmleɣ, sarameɣ ad yili lefraq-nneɣ d ameqqran am tayri-nneɣ, sarameɣ ad yili d timest ara yessefsin ureɣ, akken ad t-yerr yettucԑal ugar.